Westminster jauregia

**Westminster jauregia** () Erresuma Batuko Londres hiriburuan dagoen jauregia da. Bertan Erresuma Batuko Legebiltzarra (Lorden Ganbera eta Komunen Ganbera) kokatzen da. 1987an UNESCO erakundeak Gizateriaren Ondare izendatu zuen. Westminster Hirian dago, Tamesis ibaiaren iparraldeko ertzean eta beste zenbait gobernu eraikinetatik hurbil. Eraikin honetan dago Big Ben erloju ospetsua.

## Eraikina 
Gaur egun gelditzen den egituraren zatirik handiena XIX. mendekoa da. 1834an izan zen sute baten ondorioz, jauregia ia oso-osorik berreraiki behar izan zuten. Jatorrizko eraikina XI. mende ingurukoa da, eta gelditzen den zatirik zaharrena Westminster Aretoa (*Westminster Hall*) da, 1097koa.

Oinplanoan espazioaren banaketa eraikin klasikoen moduan egin zela ikusi daiteke. Bi ardatz nagusi nabari dira, eta orokorrean simetria bat mantendu da. Simetriatik ateratzen diren elementu asko sutearen aurretik zegoen eraikinaren zati dira.
thumb|ezkerrera|320px|Oinplanoa

Alboko oinplanoan beheko solairua ageri da, solairu nagusia. Bertan daude parlamentuaren bi ganberek biltzeko erabiltzen dituzten guneak, baita zenbait atari eta sarrera ere. Iparraldetik hegoaldera Errege Galeria, Lorden Ganbera, Atari Nagusia eta Komunen Ganbera daude; erdian dago atari nagusia, planta oktogonalekoa. Goiko bi solairuetan, berriz, bulegoak eta bilera-aretoak daude.
Hiru dorre ditu: bata, hegoaldean, Victoria Dorrea izenekoa; erdialdean, Erdiko Dorrea, erdiko atariaren gainean kokatua, hau ere forma oktogonalekoa; eta, azkenik, Erlojuaren Dorrea, *Big Ben* izenez ere ezaguna.

Eraikinaren egitura harrizkoa eta zurezkoa da. Hasieran erabili zen harria hondar koloreko Ingalaterrako kareharri bat izan zen. Baina oraindik guztiz eraikia ez zegoenean Londresko aire kutsadurak eraginda harria hondatzen hasi zen eta aldatu egin zuten harri mota.

XX. mendean berriz ere poluzioak eraginda fatxada hondatzen hasi zen, eta duela gutxi arte zaharberritze lanetan ibili dira harri hondatua ordezkatzen.

Westminster Aretoko sabaia hasiera batean zutabeduna zen, baina ondoren sabai kasetoiduna jarri zen, espazio zabal bat guztiz libre utzita.

## Estiloa 
Parlamentu berria eraikitzeko agindu zenean, Ingalaterrako arkitektoen artean "estilo-eztabaida" sortu zen. Batzuen arabera, parlamentua bezalako eraikin bat Pizkundeaz geroztik garatu zen estilo klasikoari jarraituz eraiki behar zen. Beste batzuen ustez, berriz, estilorik egokiena Erdi Aroko gotikoan oinarritutakoa zen, XIX. mendean zehar Europan hedatzen ari zen estilo neogotikoa.

Parlamentua Barry arkitektoak eraiki zuen; klasikoaren aldekoa zen, eta, horregatik, plantan eraikin klasikoen ezaugarriak nabari dira.

Apaindura, berriz, Pugin arkitektoaren esku gelditu zen. Hark estilo neogotikoa zuen, eta eraikina estilo horri jarraituz apaindu zuen, bertatik gertu dagoen Westminster abadiaren estiloan oinarrituta. Emaitza gotiko perpendikular estiloko eraikin bat izan zen, eta elementu bertikalaren garrantzia da haren ezaugarririk nabarmenena.

## Iruditegia 

Fitxategi:Houses of Parliament.jpg|Jauregiaren ikuspegia Tamesis ibaiaren ertzetik.
Fitxategi:Palace of Westminster eye.jpg|Aire ikuspegia.
Fitxategi:Big ben clock tower 20050523.jpg|Big Beneko erlojuak.
Fitxategi:A view of Big Ben.jpg|Elizabeth dorrea.
Fitxategi:London Parliament - Victoria Tower - panoramio.jpg|Viktoria dorrea.
Fitxategi:Parliament Square 1980.jpg|Parliament Square.
Fitxategi:London 068 Parliament and Churchill (9185420889).jpg|Winston Churchillen estatua.
Fitxategi:House of Lords (3610750477).jpg|Lorden Ganberaren barnealdea.
Fitxategi:Secretary Kerry in House of Commons Chamber.jpg|Komunen Ganbera.
Fitxategi:Palazzo del parlamento, salone tudor.JPG|Westminster Hall.
Fitxategi:Houses of Parliament, St. Stephen's Hall (Interior), London, England-LCCN2002696922.jpg|St. Stephen's Hall.

## Informazio praktikoa 
* Metro geltokia: 15px 15px Westminster

## Ikus gainera 
* Lorden Ganbera
* Erresuma Batuko Komunen Ganbera
* Big Ben
* Westminster abadia
* Westminster zubia

## Kanpo estekak 
* Westminster jauregiaren webgune ofiziala 
* Erresuma Batuko Legebiltzarreko Bisitarien Gida